নিউজ বিএনএ ডটকম, টেকনাফ, ১১ জুলাই : চোরাকারবারীরা সার বোঝাই করে বঙ্গোপসাগর দিয়ে মিয়ানমার যাওয়ার পথে টেকনাফ সাবরাং কাটাবনিয়া কচুবনিয়া এলাকায় গিয়ে সার ভর্তি ট্রলারটি বিকল হয়ে যায়। এ সময় ট্রলারের মাঝিমাল্লারা নৌ বাহিনীর গ্রেপ্তার এড়াতে গিয়ে সাগরে ঝাপ দিয়ে পালিয়ে যায়। এ সময় সার বোঝাই ট্রলারটি ভেসে ওই এলাকার সমুদ্র উপকুলে আটকে যায়।    স্থানীয়রা দেখে কোন মাঝিমাল্লা না থাকায় সারগুলো লুটপাট করে নিয়ে যায়। প্রত্যক্ষদর্শীরা জানিয়েছেন, হাজার হাজার বস্তা রাসায়নিক সার মুহুর্তের মধ্যে  লোকালয়ে নিয়ে আসে লুটপাট করে। এতেও লুটপাটকারীরা শান্ত হয়নি। প্রশাসনের দৃষ্টি লুকাতে গিয়ে ট্রলারটির মূল্যবান যন্ত্রপাতি খুলে নিয়ে গেছে।    নাম প্রকাশে অনিচ্ছুক এক ব্যক্তি জানান, সার লুটপাটের সময় স্থানীয় বিজিবির সদস্যরা ট্রলারটি উদ্ধার করে নিয়ে যাওয়ার কথা বললেও বিজিবি কর্তৃপক্ষ তা অস্বীকার করে। টেকনাফ ৪২ ব্যাটালিয়ন বর্ডার গার্ড বাংলাদেশ এর অপারেশন অফিসার মেজর সামসুজ্জামান মোহাম্মদ আরিফুল ইসলাম জানান, ওই স্থানে বিজিবির কোন অভিযান চালিয়েছে বলে তার জানা নেই।    প্রতিবেদন : নজির আহমেদ সীমান্ত,  সম্পাদনায় : পুলক সরকার।